b'\n_START_ARTICLE_\nHiatusna kila\n_START_SECTION_\nZnaki in simptomi\n_START_PARAGRAPH_\nHiatusna kila se v ve\xc4\x8dini primerov ne ka\xc5\xbee z nikakr\xc5\xa1nim simptomom, lahko pa povzro\xc4\x8da topo bole\xc4\x8dino v prsih, kratko sapo (zaradi pritiska na prepono), palpitacije srca (zaradi dra\xc5\xbeenja \xc5\xbeivca klate\xc5\xbea) in nelagodje pri po\xc5\xbeiranju hrane. Bole\xc4\x8dina in nelagoden ob\xc4\x8dutek v prsih sta posledica refluksa \xc5\xbeelod\xc4\x8dne kisline, zraka ali \xc5\xbeol\xc4\x8da.\n_START_SECTION_\nVzroki\n_START_PARAGRAPH_\nNajve\xc4\x8dkrat vzrok ni poznan. Nekateri posamezniki se \xc5\xbee rodijo z ve\xc4\x8djo hiatusno odprtino, na razvoj hiatusne kile pa lahko vplivajo tudi stanja, ki pove\xc4\x8dujejo pritisk na trebuh (nose\xc4\x8dnost, debelost, ka\xc5\xa1elj, napenjanje med odvajanjem).\n_START_SECTION_\nZdravljenje\n_START_PARAGRAPH_\nCilja zdravljenja sta ubla\xc5\xbeitev simptomov in prepre\xc4\x8devanje zapletov. Simptomi, ki jih povzro\xc4\x8da hiatusna kila, se lahko ubla\xc5\xbeijo s spremembami \xc5\xbeivljenjskega sloga, kot so spanje na dvignjenem vzglavju, izguba telesne te\xc5\xbee in prilagoditev prehranjevalnih navad. Prav tako so lahko u\xc4\x8dinkovita nekatera zdravila proti \xc5\xbeelod\xc4\x8dni kislini (zaviralci histaminskega receptorja H2 in zaviralci protonske \xc4\x8drpalke). \xc4\x8ce drugi ukrepi ne pomagajo, je potreben kirur\xc5\xa1ki poseg.'